SKRIFTLIG FORESPØRGSEL E-0310/03

af Michl Ebner (PPE-DE) til Kommissionen

(10. februar 2003)

Om: Dyrebeskyttelse og -velfærd

I EU-landet Grækenland findes der efter sigende eksempler på manglende dyrevelfærd. Køer og andre husdyr får af uransagelige grunde to ben bundet sammen, når de er på græs.

Ændringen af bilag 8 i direktiv 91/629/EØF(1), hvorefter kalve ikke må bindes, vedrører kun kalve i stalde. Findes der en lovbestemmelse vedrørende husdyr på græs? Er der i bekræftende fald i den pågældende bestemmelse truffet sikkerhedsforanstaltninger for, at dyrene, især i varme, sydlige regioner, har mulighed for at beskytte sig mod solen? Er der pålæg om at sikre vandforsyningen?

Bliver bestemmelserne om transport af husdyr, særligt hvirveldyr, overholdt? Af videnskabelige undersøgelser fremgår det, at ikke mindst på- og aflæsning er en høj stressfaktor. Bliver fællesskabskriterierne for mellemstationer i bilag I i Rådets forordning (EF) nr. 1255/97(2) af 25. juni 1997 om fællesskabskriterier for mellemstationer og tilpasning af den ruteplan, der er omhandlet i direktiv 91/628/EØF(3) overholdt? I hvor høj grad er medlemsstaten Grækenlands rapporter til Kommissionen om dyrevelfærd for husdyrhold tilfredsstillende?

(1) EFT L 340 af 11.12.1991, s. 28.

(2) EFT L 174 af 2.7.1997, s. 1.

(3) EFT L 340 af 11.12.1991, s. 17.

Svar afgivet på Kommissionens vegne af David Byrne

(9. april 2003)

Der findes ingen specifik fællesskabslovgivning om beskyttelse af køer. De er dog omfattet af Rådets direktiv 98/58/EF af 20. juli 1998 om beskyttelse af dyr, der holdes til landbrugsformål(1). I direktivets artikel 3 fastslås det, at medlemsstaterne sørger for, at ejere eller tilsynsførende træffer alle passende foranstaltninger med henblik på at sikre deres dyrs velfærd samt sikre, at dyrene ikke påføres unødig smerte, lidelse eller skade. I punkt 7 i bilaget til direktivet hedder det, at den bevægelsesfrihed for et dyr, som er passende under hensyntagen til dets art og i overensstemmelse med anerkendte praktiske og videnskabelige erfaringer, må ikke begrænses på en sådan måde, at dyret påføres unødig lidelse eller skade, og at når et dyr til stadighed eller regelmæssigt holdes tøjret, lænket eller fastgjort, skal det gives så megen plads, som er passende for dets fysiologiske og etologiske behov i overensstemmelse med anerkendte praktiske og videnskabelige erfaringer. I punkt 12 i bilaget til direktivet kræves det desuden, at dyr, der holdes udendørs, skal, når det er nødvendigt og muligt, være beskyttet mod vejr og vind []. Endvidere fastslås det i bilagets punkt 16, at alle dyr skal have adgang til en passende vandmængde af rimelig kvalitet eller have mulighed for at tilfredsstille deres væskebehov på andre måder.

Fællesskabet og dets medlemsstater har tiltrådt Europarådets konvention om beskyttelse af dyr, der holdes til landbrugsformål. Inden for rammerne af denne konvention har man vedtaget en anbefaling vedrørende kvæg.

På mødet i Rådet (Landbrug) i januar 2001 forelagde Kommissionen en beretning om de erfaringer, medlemsstaterne har gjort siden gennemførelsen af Rådets direktiv 91/628/EØF af 19. november 1991(2) om beskyttelse af dyr under transport. Beretningen er også forelagt for Europa-Parlamentet. I beretningen fremhæves en række væsentlige mangler i de nationale myndigheders gennemførelse af lovgivningen. Kommissionen konkluderer, at både selve lovgivningen og medlemsstaternes gennemførelse skal forbedres.

Levnedsmiddel- og Veterinærkontoret kontrollerer regelmæssigt anvendelsen af EU's lovgivning om dyrevelfærd. Resultaterne af disse kontroller offentliggøres på internettet. Disse rapporter påviser desværre til stadighed en række mangler i Grækenlands anvendelse og gennemførelse af EU's lovgivning på dette område.

Grækenland har ikke fuldt ud opfyldt sine forpligtelser med hensyn til indberetning af de inspektioner, der skal gennemføres for at kontrollere overholdelsen af direktiv 98/58, for perioden 2000-2001, jf. Kommissionens beslutning 2000/50/EF af 17. december 1999 om mindstekrav til inspektion af bedrifter, hvor der holdes dyr til landbrugsformål(3). Kommissionen har erindret Grækenland om disse forpligtelser og overvejer om nødvendigt at iværksætte overtrædelsesprocedurer, jf. EF-traktatens artikel 226.

(1) EFT L 221 af 8.8.1998, s. 23.

(2) EFT L 340 af 11.12.1991, s. 17.

(3) EFT L 19 af 25.1.2000, s. 51.